CELEX: 
Language: mt
Date: 2019-03-14 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat (UE) 2017/1799 fir-rigward tal-eżenzjoni tal-People’s Bank of China mir-rekwiżiti ta’ trasparenza ta’ qabel u wara n-negozjar tar-Regolament (UE) Nru 600/2014

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               1.1.Sfond ġenerali u objettivi
            
            
               Ir-Regolament (UE) Nru 600/2014
                  1
                (li spiss jissejjaħ “MiFIR”) beda japplika fit-3 ta’ Jannar 2018 u flimkien mad-Direttiva 2014/65/UE
                  2
                (“MiFID II”) se jissostitwixxu d-Direttiva 2004/39/KE
                  3
                (MiFID I). Il-MiFIR u l-MiFID II jipprovdu qafas legali armonizzat li fost l-oħrajn jirregola r-rekwiżiti applikabbli għad-ditti tal-investiment, il-postijiet tan-negozjar, il-fornituri tas-servizzi ta’ rappurtar tad-data u d-ditti minn pajjiżi terzi li jipprovdu servizzi jew attivitajiet ta’ investiment fl-Unjoni. 
            
            
               L-għan ewlieni tal-MiFID II u l-MiFIR huwa li jinħolqu kundizzjonijiet ekwivalenti fis-swieq finanzjarji u l-għoti tal-possibbiltà li s-swieq jaħdmu għall-benefiċċju tal-ekonomija, filwaqt li jappoġġaw l-impjiegi u t-tkabbir.
            
            
               Il-MiFIR u l-MiFID II għandhom l-għan li jtejbu l-effiċjenza, ir-reżiljenza u l-integrità tas-swieq finanzjarji. B’mod partikolari, għandhom l-għan li jwasslu għal aktar trasparenza billi jintroduċu reġim ta’ trasparenza ta’ qabel u wara n-negozjar għal strumenti li mhumiex ekwitajiet u billi jsaħħu u jestendu r-reġim eżistenti ta’ trasparenza tal-kummerċ tal-ekwitajiet.
            
            
               1.2.Sfondlegali u elementi legali
            
            
               Sabiex tispeċifika r-rekwiżiti stabbiliti fil-MiFIR, il-Kummissjoni hija mogħtija s-setgħa li tadotta atti delegati f’konformità mal-Artikolu 290 tat-Trattat dwar il-Funzjonament tal-Unjoni Ewropea (“TFUE”) u li tispeċifika fihom ċerti elementi li fil-każ tagħhom il-koleġiżlaturi jkunu qiesu li huwa neċessarju li jagħtu setgħat lill-Kummissjoni Ewropea. L-Artikolu 1(9) tal-MiFIR jagħti s-setgħa lill-Kummissjoni li tadotta atti delegati sabiex testendi l-eżenzjoni mir-rekwiżiti ta’ trasparenza qabel u wara n-negozjar tal-MiFIR għal banek ċentrali ta’ pajjiżi terzi fir-rigward ta’ tranżazzjonijiet li jikkonċernaw il-politika monetarja, tar-rata tal-kambju u tal-ġestjoni tad-dejn pubbliku.
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               Il-Kummissjoni Ewropea bbażat is-sejbiet u l-konklużjonijiet tagħha fuq l-istudju estern imwettaq miċ-Ċentru għall-Istudji tal-Politiċi Ewropej (CEPS) u l-Università ta’ Bolonja “Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR)”. L-istudju jibni fuq stħarriġ ibbażat fuq kwestjonarju indirizzat lil banek ċentrali minn ġuriżdizzjonijiet ta’ pajjiżi terzi. Huwa fih analiżi tat-trattament legali tal-banek ċentrali ta’ pajjiżi terzi fir-rigward tat-trasparenza ta’ qabel u ta’ wara n-negozjar, it-trasparenza tal-qafas operazzjonali tagħhom u l-livell ta’ attività ta’ negozjar fi ħdan l-Unjoni. L-abbozz tar-Regolament Delegat tal-Kummissjoni (UE) 2017/1799 kien ippubblikat għal konsultazzjoni għal rispons ta’ 4 ġimgħat li għalqu fl-4 ta’ Mejju 2017. Ma ġie ppreżentat l-ebda kumment fil-konsultazzjoni pubblika.
            
            
               3.ELEMENTI ĠURIDIĊI TAL-ATT DELEGAT
            
            
               L-Artikolu 1(6) tar-Regolament (UE) Nru 600/2014 huwa eżentat mir-rekwiżiti ta’ trasparenza ta’ qabel u wara n-negozjar għal tranżazzjonijiet li fihom il-kontroparti tkun membru tas-Sistema Ewropea ta’ Banek Ċentrali (SEBĊ) u fejn dik it-tranżazzjoni tkun saret waqt it-twettiq ta’ politika monetarja, tal-munita barranija u tal-istabilità finanzjarja li l-membru tas-SEBĊ huwa legalment mogħti s-setgħa li jwettaq u fejn dak il-membru jkun ta notifika minn qabel lill-kontroparti tiegħu li t-tranżazzjoni tkun eżentata. 
            
            
               Skont l-Artikolu 1(9) tar-Regolament (UE) Nru 600/2014, il-Kummissjoni għandha s-setgħa li tadotta atti delegati sabiex din l-eżenzjoni tiġi estiża għal ċerti banek ċentrali ta’ pajjiżi terzi. Ir-Regolament Delegat tal-Kummissjoni (UE) 2017/1799 jissodisfa s-setgħa li toħroġ mir-Regolament (UE) Nru 600/2014 li jispeċifika l-banek ċentrali ta’ pajjiżi terzi li jibbenefikaw mill-eżenzjoni li tista’ tingħata lill-membri tas-SEBĊ skont l-Artikolu 1(6) tar-Regolament (UE) Nru 600/2014.
            
            
               Il-premessa (3) tar-Regolament Delegat tal-Kummissjoni (UE) 2017/1799 tipprevedi li l-lista ta’ banek ċentrali ta’ pajjiżi terzi eżentati fir-Regolament Delegat tal-Kummissjoni (UE) 2017/1799 jenħtieġ li tiġi rieżaminata kif xieraq, fosthom bil-għan li fejn xieraq l-eżenzjonijiet jiġu estiżi lil banek ċentrali oħrajn ta’ pajjiżi membri li jkunu għadhom ma ġewx inklużi fil-lista.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 14.3.2019
            
            
               li jemenda r-Regolament Delegat (UE) 2017/1799 fir-rigward tal-eżenzjoni tal-People’s Bank of China mir-rekwiżiti ta’ trasparenza ta’ qabel u wara n-negozjar tar-Regolament (UE) Nru 600/2014
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
         
         
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 600/2014 tal-Parlament Ewropew u tal-Kunsill tal-15 ta’ Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012
                  4
               , u b’mod partikolari l-Artikolu 1(9) tiegħu,
            
            
               Billi:
            
            
               (1)It-tranżazzjonijiet fejn il-membri tas-Sistema Ewropea ta’ Banek Ċentrali (SEBĊ) ikunu kontropartijiet huma eżentati mir-rekwiżiti ta’ trasparenza tan-negozjar skont l-Artikolu 1(6) tar-Regolament (UE) Nru 600/2014 sakemm dawn it-tranżazzjonijiet isegwu l-politika monetarja, tal-munita barranija jew tal-istabbiltà finanzjarja.
            
            
               (2)Din l-eżenzjoni mill-kamp ta’ applikazzjoni tar-Regolanent (UE) Nru 600/2014 tista’ tiġi estiża, f’konformità mal-Artikolu 1(9) ta’ dak ir-Regolament, għal banek ċentrali ta’ pajjiżi terzi kif ukoll għall-Bank għall-Ħlasijiet Internazzjonali. 
            
            
               (3)Il-lista ta’ banek ċentrali ta’ pajjiżi terzi eżentati stabbilita fir-Regolament Delegat (UE) 2017/1799 jenħtieġ li tiġi aġġornata, fosthom bil-għan li testendi, fejn xieraq, il-kamp ta’ applikazzjoni tal-eżenzjoni stipulata fl-Artikolu 1(6) tar-Regolament (UE) Nru 600/2014 għal banek ċentrali oħrajn ta’ pajjiżi terzi, jew biex tali entitajiet pubbliċi jitneħħew mil-lista. Il-Kummissjoni ssegwi u tivvaluta l-iżviluppi rilevanti f’pajjiżi terzi u tista’ tagħmel rieżami tal-eżenzjoni addizzjonali fi kwalunkwe mument. 
            
            
               (4)Fid-dawl tal-informazzjoni rċevuta mingħand ir-Repubblika tal-Poplu taċ-Ċina, il-Kummissjoni ħejjiet u ppreżentat rapport lill-Parlament Ewropew u lill-Kunsill li jivvaluta t-trattament internazzjonali tal-People’s Bank of China. Ir-rapport
                  5
                ikkonkluda li jkun xieraq li l-bank ċentrali tar-Repubblika tal-Poplu taċ-Ċina jingħata eżenzjoni mir-rekwiżiti ta’ trasparenza ta’ qabel u wara n-negozjar tar-Regolament (UE) Nru 600/2014. B’konformità ma’ dan, il-lista ta’ entitajiet pubbliċi eżentati elenkati fir-Regolament Delegat (UE) Nru 2017/1799 jenħtieġ li tiġi emendata biex tinkludi l-People’s Bank of China.
            
            
               (5)Il-miżuri stipulati f’dan ir-Regolament huma skont l-opinjoni tal-Grupp ta’ Esperti tal-Kumitat Ewropew tat-Titoli.
            
            
               ADOTTAT DAN IR-REGOLAMENT:
            
            
               Artikolu 1
            
            
               L-Anness tar-Regolament Delegat (UE) 2017/1799 huwa sostitwit bit-test fl-Anness ta’ dan ir-Regolament. 
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 14.3.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Ir-Regolament (UE) Nru 600/2014 tal-Parlament Ewropew u tal-Kunsill tal-15 ta’ Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012 (ĠU L 173, 12.6.2014, p. 84).
               
               
                  
                     (2)
                  
                        Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014).
               
               
                  
                     (3)
                  
                        Id-Direttiva 2004/39/KE tal-Parlament Ewropew u tal-Kunsill tal-21 ta’ April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU L 145, 30.4.2004, p. 1).
               
               
                  
                     (4)
                  
                        ĠU L 173, 12.6.2014, p. 84.
               
               
                  
                     (5)
                  
                        Ir-Rapport tal-Kummissjoni lill-Parlament Ewropew u lill-Kunsill dwar l-eżenzjoni tal-Bank Ċentrali tar-Repubblika tal-Poplu taċ-Ċina skont ir-Regolament dwar is-Swieq fi Strumenti Finanzjarji (MiFIR) [COM(2019) 143 tal-14.03.2019].
               
            
      
    ---documentbreak--- 
      
         
         
            
               ANNESS 
            
            
               1.L-Awstralja:
            
            
               –Reserve Bank of Australia;
            
            
               2.Il-Brażil:
            
            
               –Central Bank of Brazil;
            
            
               3.Il-Kanada:
            
            
               –Bank of Canada;
            
            
               4.Ir-Reġjun Amministrattiv Speċjali ta’ Hong Kong;
            
            
               –Hong Kong Monetary Authority;
            
            
               5.L-Indja:
            
            
               –Reserve Bank of India;
            
            
               6.Il-Ġappun:
            
            
               –Bank of Japan;
            
            
               7.Il-Messiku:
            
            
               –Bank of Mexico;
            
            
               8.Ir-Repubblika tal-Poplu taċ-Ċina:
            
            
               –People’s Bank of China
            
            
               9.Ir-Repubblika tal-Korea:
            
            
               –Bank of Korea;
            
         
         
            
               10.Singapor:
            
            
               –Monetary Authority of Singapore;
            
            
               11.L-Iżvizzera:
            
            
               –Swiss National Bank;
            
            
               12.It-Turkija:
            
            
               –Central Bank of the Republic of Turkey;
            
            
               13.ir-Renju Unit:
            
            
               –Bank of England
            
            
               14.L-Istati Uniti tal-Amerka:
            
            
               –
                     Federal Reserve System;
            
            
               15.Il-Bank għall-Ħlasijiet Internazzjonali.